แจ้งปิดสาขาแบงก์ภาคใต้ 15สาขา
ธปท.แจ้งปิดทำการสาขาธนาคาร 7 แห่ง รวม 15 สาขา ในพื้นที่น้ำท่วมภาคใต้ ลดลงจากเมื่อวันที่ 31 มี.ค.ที่ปิดทำการมากถึง 10 แห่ง รวม 47 สาขา เป็นไปตามสถานการณ์น้ำท่วมที่เริ่มคลี่คลาย
4 เม.ย. 2554

ธปท.แจ้งปิดทำการสาขาธนาคาร 7 แห่ง รวม 15 สาขา ในพื้นที่น้ำท่วมภาคใต้ ลดลงจากเมื่อวันที่ 31 มี.ค.ที่ปิดทำการมากถึง 10 แห่ง รวม 47 สาขา เป็นไปตามสถานการณ์น้ำท่วมที่เริ่มคลี่คลาย 
ธนาคารแห่งประเทศไทย(ธปท.)รายงานการปิดทำการสาขาของธนาคารพาณิชย์ ที่ตั้งอยู่ในพื้นที่น้ำท่วมภาคใต้เป็นการชั่วคราว ในวันที่ 4 เม.ย. นี้ ว่า มีธนาคารพาณิชย์ทั้งหมด  7 แห่ง รวม 15 สาขา รวมทั้งมีการปิดศูนย์แลกเปลี่ยนเงินของธนาคารพาณิชย์อีก 1 แห่ง ขอปิดทำการชั่วคราวในวันนี้ เพื่อให้ประชาชนรับทราบต่อไป 
ทั้งนี้ ธนาคารพาณิชย์ที่ขอปิดทำการวันนี้ ประกอบด้วย ธนาคารไทยพาณิชย์ สาขาเทสโก้ โลตัส สมุย ละไม สาขาเฉวง 2 (เกาะสมุย) สาขาพุนพิน (จ.สุราษฎร์ธานี) สาขาแหลมดิน (เกาะสมุย) ด้านธนาคารกสิกรไทย ปิดทำการสาขา เทสโก้ โลตัส ละไม เกาะสมุย สาขาพุนพิน ขณะที่ธนาคารธนชาต ปิดทำการสาขาเทสโก้ ละไม เกาะสมุย 
ธนาคารนครหลวงไทย ปิดทำการสาขาพุนพิน ธนาคารกรุงเทพ ปิดทำการสาขาหาดเฉวง สาขาพระแสง สาขาพุนพิน ธนาคารกรุงไทย ปิดทำการสาขาเทสโก้ โลตัส จ.นครศรีธรรมราช สาขาสหกรณ์สุราษฎร์ธานี สาขาพุนพิน จ.สุราษฎร์ธานี สาขาปากพนัง และ ธนาคารกรุงศรีอยุธยาปิดทำการสาขาพุนพิน 
ทั้งนี้ จากรายงานธปท.จะเห็นว่าการขอปิดทำการสาขาของธนาคาพาณิชย์ลดลง จากเมื่อวันที่ 31 มี.ค.ที่ผ่านมา ที่ธนาคารพาณิชย์ในระบบขอปิดทำการถึง 10 แห่ง รวมทั้งสิ้น 47 สาขา ซึ่งเป็นไปตามสถานการณ์น้ำท่วมที่เริ่มคลี่คลายลงบ้างแล้ว